อลิอันซ์ ซีพีประกันภัย ยืนเป้า 2,200 ล้านบาท
อลิอันซ์ ซี.พี.ไม่เปลี่ยนเป้าหมายเบี้ยประกันภัยรับรวมปีนี้ที่ 2,200 ล้านบาท เพิ่มขึ้น 5-7% ปล่อย 3 หมัดเด็ดสู้ศึกครึ่งปีหลังมันหยด
23 มิ.ย. 2553

อลิอันซ์ ซี.พี.ไม่เปลี่ยนเป้าหมายเบี้ยประกันภัยรับรวมปีนี้ที่ 2,200 ล้านบาท เพิ่มขึ้น 5-7% ปล่อย 3 หมัดเด็ดสู้ศึกครึ่งปีหลังมันหยด
นายปกิต เอี่ยมโอภาส ประธานเจ้าหน้าที่บริหารและกรรมการผู้จัดการใหญ่ บริษัท อลิอันซ์ ซี.พี.ประกันภัย เปิดเผยว่า บริษัทยังยืนแผนการเติบโตทางธุรกิจเพิ่มขึ้น 5-7% เมื่อเทียบกับปี 2552 ที่ผ่านมา หรือ มีเบี้ยรับรวม 2,200 ล้านบาท แม้ว่าไตรมาส 2 จะมีเหตุการณ์ความไม่สงบทางการเมือง และ มีลูกค้าได้รับความเสียหายจำนวนมาก ซึ่งการประเมินความเสียหายยังไม่สรุป ต้องรอผู้ประเมินอิสระเข้าไปทำรายงาน แล้วส่งต่อมาให้บริษัทอีกครั้ง ว่าแต่ละเหตุการณ์จะต้องชดใช้สินไหมอย่างไร ซึ่งทางกลุ่มซีพีออล ไม่ได้ทำประกันภัยก่อการร้ายเอาไว้ 
สำหรับ ครึ่งปีหลังบริษัทประกันวินาศภัยหลายแห่งจะมีการแข่งขันทางการตลาดอย่างรุนแรง เพื่อให้ธุรกิจเติบโตตามแผนที่วางไว้ ซึ่งบริษัทได้วาง 3 แนวทางการต่อสู้ทางการตลาด ประกอบด้วย 
กลยุทธ์ที่ 1 การออกแบบประกันใหม่ๆ ที่ตรงใจกับความต้องการของตลาด โดยขณะนี้เริ่มปล่อยแบบประกันอุบัติเหตุส่วนบุคคลที่เจาะกลุ่มลูกค้าเฉพาะออกมาถึง 3 กลุ่ม คือ กลุ่มผู้หญิง กลุ่มวัยทำงาน และ กลุ่มผู้สูงอายุ โดยกลุ่มผู้สูงอายุจะรับประกันจนถึงอายุ 75 ปี มีความแตกต่างตรงที่มีค่ารักษาพยาบาลจากอุบัติเหตุ และ คุ้มครองกระดูกแตกจากอุบัติเหตุ ราคาเบี้ยประกันภัยเริ่มต้นที่ 2,000 บาท ความคุ้มครอง 1 แสนบาท ไม่ต้องตรวจสุขภาพ
กลุยุทธ์ที่ 2 การขยายตลาดต่างจังหวัดให้มากขึ้น เพราะปัจจุบันบริษัทยังมีฐานลูกค้าในตลาดนี้เพียง 10% เท่านั้นของเบี้ยรับรวม บริษัทคาดหวังที่จะเพิ่มตลาดนี้ให้มีส่วนแบ่งรายได้เป็น 25% ภายใน 3 ปี
กลยุทธ์ที่ 3 การสร้างระดับของการบริการ การเพิ่มคุณภาพบริการ โดยเฉพาะการบริการด้านประกันภัยรถยนต์ที่ต้องการบริการทันทีที่เกิดขึ้น จะเปลี่ยนกลยุทธ์จากที่จ้างบริษัทสำรวจภัยภายนอกอย่างเดียว เป็นทำเองบางส่วนในพื้นที่ที่ยังให้บริการไม่ทั่วถึงและจ้างบริษัทภายนอกบางส่วน
"ในแง่ของคนที่สำรวจภัยปีนี้เป็นปีแรกที่จะทำหวังจะมีสัดส่วน 20% และจ้างบริษัทภายนอก 80% แต่ปีหน้าจะเพิ่มคนของเราเป็น 40% และปีที่ 3 จะเพิ่มเป็น 50%"นายปกิต กล่าว
นายปกิต กล่าวว่า ล่าสุดบริษัทได้ร่วมมือกับบริษัททรู มูฟ ในการให้บริการประกันอุบัติเหตุส่วนบุคคลแก่ลูกค้าทรู มูฟ รายเดือนฟรี เพียงสมัครผ่านโทรศัพท์ ซึ่งปีนี้ทำเป็นปีที่ 3 คาดว่าจะมีลูกค้าสมัครรับความคุ้มครอง 2 แสนราย จาก 2 ปีที่ผ่านมามี 1.8 แสนราย ซึ่งปีนี้ได้เพิ่มค่าชดเชยรายได้จาก 3,000 บาทต่อครั้ง เป็น 5,000 บาทต่อครั้ง โดย 2 ปีที่ผ่านมามีการจ่ายสินไหมทดแทนไปแล้ว 2 ล้านบาท
"เราหวังที่จะต่อยอดทางธุรกิจจากลูกค้ากลุ่มนี้ซึ่ง 2 ปีแรก เราสามารถขายประกันอุบัติเหตุบุคคลรายเดี่ยวให้ฐานลูกค้ากลุ่มนี้ได้ 1 หมื่นราย และ ปีนี้คาดว่าจะได้อีก 1 หมื่นราย"นายปกิต กล่าว